Samúel Kári Friðjónsson varð í dag norskur bikarmeistari í knattspyrnu þegar Viking vann 1 : 0 - sigur gegn Haugesund í úrslitaleik á Ullevål , þjóðarleikvangi Norðmanna í Ósló . Það var ZlatkoTripic sem skoraði sigurmark leiksins á 51. mínútu úr vítaspyrnu en það reyndist eina mark leiksins . Samúel hóf leikinn á varamannabekknum en kom inn á á 76. mínútu . Axel Óskar Andrésson lék ekki með Viking vegna meiðsla en hann hefur verið frá keppni síðan í fyrstu umferð deildarinnar í mars . Viking endaði í fimmta sæti úrvalsdeildarinnar á nýafstaðinni leiktíð en Haugesund í því sjöunda . Þetta er í sjötta sinn sem Viking hampar norska bikarmeistaratitlinum en liðið vann síðast bikarkeppnina fyrir átján árum árið 2001 . Odd og Rosenborg hafa unnið keppnina oftast allra eða tólf sinnum hvort .